হাজার হাজার লোক ফুটপাত দিয়ে চলাফেরা করছে। হঠাৎ কেন জানিনা আমার বুকে জেগে উঠলো এক দীর্ঘশ্বাস "ফুটপাত তো আমাদের দেশেও আছে, আমরা কি কোনদিন এভাবে হাঁটতে পারব?" এ ধরনের দুঃখ জাগানিয়া কিছু ভাবনা বিলাস। হেঁটে হেঁটে সামনের দিকে এগিয়ে গেলাম। চোখের সামনেই প্যারিসের আরেক বিখ্যাত স্মৃতিসৌধ Arc De Triomphe; বাংলায় বিজয়স্তম্ভ বলা যায়। ১৮০৬ সালে নির্মিত, উচ্চতায় ৫০ মিটার, প্রস্থে ৪৫ মিটার, মার্বেল পাথরে তৈরি এই দৃষ্টিনন্দন স্মৃতিসৌধ। ফরাসী বিপ্লবের সময় যে সমস্ত বীরযোদ্ধা ফ্রান্সের জন্য অকাতরে জীবন বিসর্জন দিয়েছেন তাঁদের সম্মানে তৈরি এই বিজয়স্তম্ভ। এর ভিতরে-বাইরের দিকে তাদের নাম উৎকীর্ণ আছে। পরে ধনুকাকৃতি এই খিলানের নীচে প্রথম বিশ্বযুদ্ধে (১৯১৪-১৯১৮) নিহত নাম না জানা সৈনিকদের সমাধি স্থাপিত হয়। ১২টা ব্যস্ত রাস্তার সংযোগস্থলে অবস্থিত বলে রাস্তা পার হয়ে এই বিজয়স্তম্ভে পৌঁছানো এক কথায় প্রায় অসম্ভব, চারিদিক থেকে অনবরত গাড়ি আসছেই। তাহলে উপায়? অবশেষে খুঁজে পেলাম underpass আর তার ভিতর দিয়ে আমরা সেখানে গিয়ে পৌঁছলাম। দেশের বীর যোদ্ধাদের সম্মানে প্রজ্জ্বলিত আছে গ্যাসের অনির্বাণ শিখা, রাখা আছে তাজা পুষ্পস্তবক, বিনম্র শ্রদ্ধায় মাথা নত হয়ে এলো। ফুটপাতের এক রেষ্টুরেন্টে বসেই লাঞ্চ সেরে হোটেল ফিরে এলাম।